ສານປະຊາຊົນແມ່ນອົງການຕຸລາການຂອງລັດ. ລັດສ້າງຕັ້ງສານປະຊາຊົນສູງສຸດ, ບັນດາແຂວງເຂດປົກຄອງຕົນເອງແລະກຳແພງນະຄອນຈັດໃຫ້ມີສານປະຊາຊົນຂັ້ນສູງ, ຖັດຈາກນັ້ນແມ່ນສານປະຊາຊົນຂັ້ນກາງແລະສານປະຊາຊົນຂັ້ນຮາກຖານ. ສານປະຊາຊົນສູງສຸດແມ່ນອົງການຕັດສິນສູງສຸດຂອງລັດ, ປະຕິບັດສິດຕຸລາການຢ່າງເປັນອິດສະຫຼະ, ພ້ອມກັນນັ້ນ, ກໍ່ແມ່ນອົງການຕິດຕາມກວດກາສູງສຸດຕໍ່ວຽກງານຕັດສິນຂອງສານປະຊາຊົນທຸກຂັ້ນຂອງທ້ອງຖິ່ນແລະສານປະຊາຊົນສະເພາະ. ສານປະຊາຊົນສູງສຸດຮັບຜິດຊອບແລະລາຍງານວຽກງານຕໍ່ສະພາປະຊາຊົນແຫ່ງຊາດຈີນແລະຄະນະປະຈຳສະພາປະຊາຊົນແຫ່ງຊາດຈີນ, ການແຕ່ງຕັ້ງປະທານແລະຮອງປະທານສານປະຊາຊົນສູງສຸດແລະກຳມະການຂອງຄະນະກຳມະການຕັດສິນຂອງສານປະຊາຊົນສູງສຸດແມ່ນສະພາປະຊາຊົນແຫ່ງຊາດຈີນເປັນຜູ້ຕົກລົງ.
ພາລະໜ້າທີ່ຂອງສານປະຊາຊົນສູງສຸດແມ່ນຮັບຜິດຊອບຕັດສິນຄະດີອຸທອນແລະຕ້ານການຮ້ອງຟ້ອງທີ່ບໍ່ຍອມຕໍ່ການຕັດສິນຊີ້ຂາດຂອງສານທ້ອງຖິ່ນແລະຄະດີຕ້ານການຮ້ອງຟ້ອງທີ່ອົງການໄອຍະການປະຊາຊົນສູງສຸດສະເໜີອອກມາໂດຍອີງຕາມລະບຽບການຕິດຕາມກວດກາການຕັດສິນ; ສຳຫຼວດອະນຸມັດການຕັດສິນປະຫານຊີວິດ; ຖ້າປະກົດເຫັນການຕັດສິນຊີ້ຂາດທີ່ມີຜົນບັຄັບໃຊ້ທາງກົດໝາຍຂອງສານປະຊາຊົນທຸກຂັ້ນນັ້ນມີຄວາມຜິດພາດ, ມີສິດຕັດສິນຫຼືສັ່ງໃຫ້ສານຂັ້ນລຸ່ມຕັດສິນອີກ; ຕໍ່ການຕ້ອງໂທດທີ່ຂໍ້ມາດຕາຂອງກົດໝາຍອາຍາບໍ່ໄດ້ກຳນົດໄວ້ຢ່າງຈະແຈ້ງນັ້ນ, ມີສິດສຳຫຼວດອະນຸມັດການແນະນຳໃຊ້ອະນຸມານດ້ວຍການປຽບທຽບ; ຕີຄວາມໝາຍຕໍ່ບັນຫາຕ່າງໆເຊັ່ນ: ຄວນໃຊ້ກົດໝາຍລະອຽດແນວໃດໃນຂະບວນການຕັດສິນເປັນຕົ້ນ.
ປະທານສານປະຊາຊົນສູງສຸດຊຸດປະຈຸບັນແມ່ນທ່ານຊຽວຢາງ